Neuvoston direktiivi 86/94/ETY, annettu 10 päivänä maaliskuuta 1986, pesuaineita koskevan jäsenvaltioiden lainsäädännön lähentämisestä annetun direktiivin 73/404/ETY muuttamisesta toisen kerran



Virallinen lehti nro L 080 , 25/03/1986 s. 0051 - 0051

Suomenk. erityispainos Alue 13 Nide 15 s. 0061

Ruotsink. erityispainos Alue 13 Nide 15 s. 0061



NEUVOSTON DIREKTIIVI, annettu 10 päivänä maaliskuuta 1986, pesuaineita koskevan jäsenvaltioiden lainsäädännön lähentämisestä annetun direktiivin 73/404/ETY muuttamisesta toisen kerran (86/94/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että neuvoston direktiivin 73/404/ETY(4), sellaisena kuin se on muutettuna direktiivillä 82/242/ETY(5), 2 a artiklassa sallitaan 31 päivään maaliskuuta 1986 asti eräitä poikkeuksia pesuaineiden sisältämien ionittomien pinta-aktiivisten aineiden biologista hajoavuutta koskevista vähimmäisvaatimuksista, kyseiset aineet ovat ionittomia pinta-aktiivisia aineita, jotka eivät ole direktiivissä 73/404/ETY vahvistettujen biologisen hajoavuuden raja-arvojen mukaisia; niitä käytetään tiettyihin tarkoituksiin teknisistä syistä sekä muiden terveydelle ja ympäristölle epätoivottavien vaikutusten välttämiseksi, näiden aineiden biologista hajoavuutta koskeva tutkimus on edistynyt direktiivin 82/242/ETY antamisen jälkeen; tutkimustulosten perusteella ei kuitenkaan ole ollut mahdollista luopua kokonaan poikkeussääntelystä; tämä johtuu suurista jäsenvaltioiden olojen välisistä eroista, muun muassa veden ominaisuuksien, ravintotottumusten ja koneiden rakenteen suhteen, vaikka korvaavia aineita jo käytetään astianpesukoneiden pesuaineissa yhteisön tietyillä alueilla, metalliteollisuutta varten ei vielä ole kaikista yrityksistä huolimatta löydetty sopivia korvaavia tuotteita, ja kyseessä on verraten vähäinen määrä pinta-aktiivisia aineita, mutta niillä on suuri taloudellinen merkitys; on suotavaa antaa jäsenvaltioille mahdollisuus sallia poikkeukset 31 päivään joulukuuta 1989 asti, jos tilanne näissä maissa sitä vaatii, ON ANTANUT TÄMÄN DIREKTIIVIN: 1 artikla Korvataan direktiivin 73/404/ETY 2 a artiklan 1 kohta seuraavasti: "1. Jäsenvaltiot voivat 31 päivään joulukuuta 1989 asti sallia, etteivät seuraavat tuotteet ole 2 artiklan ensimmäisen kohdan mukaisia: a) vähän vaahtoavat alkeenioksidilisäaineet sellaisissa aineissa kuten alkoholeissa, alkyylifenoleissa, glykoleissa, polyoleissa, rasvahapoissa, amideissa tai amiineissa, joita käytetään astianpesuaineissa; b) emäksenkestävät pääteryhmällä inaktivoidut alkyyli- ja alkyyli-aryyli-polyglykolieetterit ja a alakohdassa mainitun tyyppiset aineet, joita käytetään elintarvike-, juoma- ja metalliteollisuudessa pesuaineina." 2 artikla Jäsenvaltioiden on ilmoitettava komissiolle viipymättä kaikista toimenpiteistä, joita ne toteuttavat tämän direktiivin täytäntöön panemiseksi. 3 artikla Tämä direktiivi on osoitettu kaikille jäsenvaltioille. Tehty Brysselissä 10 päivänä maaliskuuta 1986. Neuvoston puolesta Puheenjohtaja H. van den BROEK (1) EYVL N:o C 139, 7.6.1985, s. 4 (2) EYVL N:o C 68, 24.3.1986 (3) EYVL N:o C 303, 25.11.1985, s. 26 (4) EYVL N:o L 347, 17.12.1973, s. 51 (5) EYVL N:o L 109, 22.4.1982, s. 1